Кинохэм я жэщ
Хабзэ зэрыхъуауэ, «Ночь кино-2020» урысейпсо Iуэхур Къэбэрдей-Балъкъэрым щекIуэкIынущ.
Абы хыхьэу КъБР-м ЩэнхабзэмкIэ и министерствэм шыщхьэуIум и 29-м урысей фильмхэр пщIэншэу игъэлъэгъуэнущ. Мы гъэм ар етхуанэу къызэрагъэпэщ.
Сыхьэт 20-м щыщIэдзауэ къэралым и щIыналъэ псоми я утыкухэм гукъыдэж зиIэ псоми я пащхьэм щагъэлъэгъуэнущ 2020 гъэм и урысей фильм нэхъ щIэупщIэ зиIэхэм ящыщу кинофондыр и дэIэпыкъуэгъуу къыдагъэкIахэр. Апхуэдэхэщ «Холоп» комедиер, «Лёд 2» мелодрамэр, «Иван царевич и Серый Волк 4» анимацэ фильмыр.
Ахэр Къэбэрдей-Балъкъэрым и район, къалэ 14-м я утыкухэм щагъэлъэгъуэнущ, коронавирусым къыхэкIыу Роспотребнадзорым игъэува шынагъуэншагъэм и хабзэм тету. Фигу къэдгъэкIыжынщи, Iуэхум хыхьэ гъэлъэгъуэныгъэхэр пщIэншэщ.
Сыхьэт 20-м щIидзэу а фильмхэр шыщхьэуIум и 29-м щекIуэкIынущ Налшык къалэм и «Победа», «Форум», «Кругозор» кинотеатрхэм, Бахъсэн, Май, Прохладнэ, Тэрч, Тырныауз, Нарткъалэ, Дзэлыкъуэкъуажэ, Къэщкъэтау, Къэрэгъэш, Арщыдан, Анзорей жылагъуэхэм щэнхабзэмкIэ я унэхэм.
БЖЬЫХЬЭЛI Розэ.
